b'\n_START_ARTICLE_\nKe\xc4\x8dupas\n_START_PARAGRAPH_\nKe\xc4\x8dupas (angl. ketchup)\xc2\xa0\xe2\x80\x93 koncentruoto skonio maisto produktas, pagamintas naudoti kaip prieskonis arba papildyti pada\xc5\xbeams, suteikiantis specifin\xc4\xaf pikanti\xc5\xa1k\xc4\x85 skon\xc4\xaf ir kvap\xc4\x85. Spalva priklauso nuo bazei panaudoto produkto, konsistencija\xc2\xa0\xe2\x80\x93 tir\xc5\xa1ta._NEWLINE_Senuosiuose tradiciniuose receptuose kaip baz\xc4\x97 buvo naudojami kiau\xc5\xa1ini\xc5\xb3 baltymai, grybai, austr\xc4\x97s, midijos, graikiniai rie\xc5\xa1utai ir kt. \xc5\xa0iuolaikiniuose receptuose da\xc5\xbeniausiai naudojama pomidor\xc5\xb3 pasta arba trinti pomidorai. Pomidor\xc5\xb3 ke\xc4\x8dupas kartais dar pavadinamas raudonuoju arba pomidor\xc5\xb3 pada\xc5\xbeu (angl. red sauce, tomato sauce)._NEWLINE_Ke\xc4\x8dupas yra saldus ir itin stipraus pikanti\xc5\xa1ko skonio tir\xc5\xa1tas maisto produktas, pagamintas naudojant cukr\xc5\xb3 ar saldiklius, drusk\xc4\x85, act\xc4\x85, prieskonius. Priklausomai nuo recepto gali b\xc5\xabti naudojami svog\xc5\xabnai, kalendros, gvazdik\xc4\x97liai, kmynai, \xc4\x8desnakai, garsty\xc4\x8dios, salierai, cinamonas, imbierai ir kt._NEWLINE_Kai kuriose kult\xc5\xabrose grynas ke\xc4\x8dupas da\xc5\xbenai naudojamas ir kaip pigus pada\xc5\xbeo pakaitalas, skon\xc4\xaf suteikiantis ar pakei\xc4\x8diantis produktas \xc4\xafvairiems riebiems, greito paruo\xc5\xa1imo ar aliejuje virtiems patiekalams\xc2\xa0\xe2\x80\x93 fri bulvyt\xc4\x97ms, m\xc4\x97sainiams, de\xc5\xa1rainiams, bulvi\xc5\xb3 tra\xc5\xa1ku\xc4\x8diams, riebiai m\xc4\x97sai ir pan.\n_START_SECTION_\nPavadinimo kilm\xc4\x97\n_START_PARAGRAPH_\nPavadinimas \xe2\x80\x9eke\xc4\x8dupas\xe2\x80\x9c kilo i\xc5\xa1 kin\xc5\xb3 amoj\xc5\xb3 tarm\xc4\x97s \xc5\xbeod\xc5\xbeio k\xc3\xb4e-chiap arba k\xc3\xaa-chiap, kuriuo XVII a. vadintas koncentruotas marinuotos \xc5\xbeuvies s\xc5\xabrymas. XVIII a. i\xc5\xa1 tokio koncentruoto s\xc5\xabrymo Malaj\xc5\xb3 salose prad\xc4\x97tas gaminti produktas, vadintas kecap, o \xc5\xa1\xc4\xaf \xc5\xbeod\xc4\xaf v\xc4\x97liau per\xc4\x97m\xc4\x97 anglai.'